
	Gwelir cywirdeb y dyddiadau cyrchu yn y rhestr gyfeirnodi (tudalen 9).

	Targed 3

Astudiaeth achos archwiliadol yn seiliedig ar y Profiad Dewisol. 
Astudiaeth achos archwiliadol yn deillio o ymarfer (sylwi) ac a ymchwiliwyd ymhellach trwy offer ymchwil a nodwyd. Daw’r aseiniad i ben drwy nodi ymyrraeth y gellir ei dreialu drwy gydol y Profiad Addysgu Proffesiynol a chael tystiolaeth ohono drwy fyfyrio yn y Safonau Dysgu Proffesiynol.

‘Mae angen i blant a phobl ifanc brofi lles cymdeithasol, emosiynol a chorfforol er mwyn ffynnu yn eu haddysg’
(Donaldson, 2015, tud. 45)

Cyflea’r dyfyniad uchod y pwysigrwydd gosodai Cwricwlwm i Gymru (2021) ar les disgyblion, gan gydnabod ei gynnwys o fewn adroddiad gan Donaldson (2015) a soniodd am elfennau hanfodol i gynnwys mewn cwricwlwm newydd. Hefyd yn deillio o’r adolygiad hyn ceir pedwar diben i’r cwricwlwm a ddyfeisiwyd gyda’r bwriad y byddent yn arwain unrhyw benderfyniadau yn ymwneud ag addysgu a dysgu yng Nghymru (Dauncey, 2021). Fel rhan o un o’r dibenion, ceir y bwriad o gael pobl ifanc sy’n ‘‘meithrin eu lles meddyliol ac emosiynol’’ gan bwysleisio unwaith eto sut mae lles yn rhan annatod o’r cwricwlwm (Llywodraeth Cymru, 2015). Cefnoga hyn felly, y dewis i gael lles fel ffocws i’r ymchwil er mwyn datblygu dealltwriaeth ac arfer personol sy’n cyd-fynd gyda gofynion y cwricwlwm. Yn benodol, wrth ystyried y cwestiwn ymchwil ‘Beth yw profiadau staff a disgyblion ar y gweithrediad o strategaethau cefnogi lles yn yr ysgol?’ gallai cyfrannu at ddatblygiad o fewn y llinyn SAC “deilliannau dysgu a lles” (Llywodraeth Cymru, 2019) trwy ddarparu mewnwelediad mewn i weithrediadau gwahanol o strategaethau lles.
	Cynhaliwyd yr ymchwil mewn ysgol wedi’i lleoli mewn trêf ddifreintiedig, gyda 26% o’r disgyblion yn derbyn prydau ysgol am ddim. Fel ymateb i hyn, un o brif amcanion yr ysgol yw cefnogi lles emosiynol a chorfforol eu disgyblion a cheir tîm lles sy’n gweithio’n agos gydag amrywiaeth o asiantaethau allanol er mwyn gweithredu ar hyn (Hanly, 2023). Nod yr ymchwil felly oedd defnyddio dull astudiaeth achos archwiliadol i edrych yn ddyfnach mewn i safbwyntiau staff a disgyblion am y gwahanol strategaethau lles ar waith o fewn eu hysgol. Yn benodol, i gwrdd â’r nod hyn, cafwyd yr amcan i ddefnyddio dulliau ymchwil amrywiol gan gynnwys arsylwadau ar wersi’r Cyfnod Dysgu Sylfaen, holiaduron i staff a disgyblion blwyddyn 5 a 6 a chyfweliadau gyda disgyblion blwyddyn 3 a 4.
Fel nodwyd yn gynharach, ceir pwyslais amlwg gan Gwricwlwm i Gymru (2021) ar gefnogi lles disgyblion, a chaiff hyn hefyd ei hadlewyrchu mewn Fframwaith llesiant wedi’i sefydlu gan Lywodraeth Cymru (2021) sy’n rhywbeth gofynnol rhaid i ysgolion ac awdurdodau lleol ystyried wrth gynllunio polisïau a strategaethau lles. Yn ogystal â hyn, ceir erthygl 24 o Gonfensiwn y Cenhedloedd Unedig ar Hawliau’r Plentyn (CCUHP) a phwysleisia’r hawl sydd gan bob plentyn yn y Deyrnas Unedig at fynediad i addysg am iechyd a lles (UNICEF, 2019). Ac felly wrth ystyried yr hyn sydd wedi’u cyhoeddi am les plant a phobl ifanc yng Nghymru, dyma dystiolaeth o’r galw iddo gael i’w hystyried yn rhan annatod o’u haddysg a’u hawliau.
I ddarparu diffiniad ar gyfer lles, cyniga Geiriadur Caergrawnt (2019) mai ‘‘cyflwr o deimlo’n iach a hapus’’ ydyw, ac fel cydnabyddai Simons a Baldwin (2021), er ei fod yn fyr, pwysleisia rhai o’r problemau a godai wrth weithredu lles. Nodir y awgryma’r cynnwys o’r gair ‘iach’ yr angen i hefyd ystyried agweddau corfforol, meddyliol a chymdeithasol ; gan gyd-fynd â’r hyn mynegai Fattore, Mason a Watson (2005) am y diffyg dealltwriaeth ymysg ymchwil am beth yn union golygai lles i blant. Ategai canfyddiadau ymchwil Carillo et al (2021) at hyn trwy bwysleisio pwysigrwydd sicrhau dealltwriaeth o beth yw lles i blant er mwyn gallu darparu addysg arwyddocaol ar y pwnc. Ystyriwyd y ddadl hon wrth gynllunio’r cwestiwn ymchwil am iddo gynyddu diddordeb mewn derbyn safbwyntiau disgyblion o’r effaith mae eu hysgol wedi cael ar eu lles a’u dealltwriaeth ohoni.
Gellir hefyd ystyried cydnabyddiaeth Lovett a Lovett (2016, tud. 108) o’r dystiolaeth a awgrymai bod emosiynau cadarnhaol ac ymglymiad â gweithgareddau sy’n cynhyrchu positifrwydd yn helpu i ddisgyblion ffynnu yn ogystal â gwrthweithio effaith emosiynau negyddol os teimlir yn aml. Awgryma hyn felly, trwy ffocysu ar les disgyblion caiff effaith bositif ar eu haddysg. Gellir hefyd cydnabod yr enghraifft o arfer effeithiol cefnogi lles yn ôl Estyn (2018) a thrafodai amrywiaeth o strategaethau defnyddia Ysgol Gymraeg Brynsierfel, megis cynnal asesiadau cyson o les, dosbarthu holiaduron yn holi am les, system ‘Bydis Buarth’ a sesiynau meddylgarwch. Cydnabyddir bod gweithredu’r strategaethau hon wedi llwyddo i wella lles disgyblion ac hegyd y staff, yn ogystal â gwella ffocws ac ymrwymiad yn ystod gwersi gan gael effaith cadarnhaol ar eu cyrhaeddiad. Gan weld felly'r effaith honnir bod strategaethau cefnogi lles yn cael ar addysg blant, ysbrydolwyd y cwestiwn ymchwil gan gynnig cyfle i edrych yn ddyfnach mewn i brofiadau’r disgyblion a fu’n cyfranogwyr i’r astudiaeth.
Ar y llaw arall, trafodai Fattore et al (2016, tud. 10) rhai pryderon sydd wedi cael eu codi am y ffordd caiff polisïau lles eu gweithredu o fewn rhai fframweithiau gorllewinol. Dadleuwyd y caiff lles ei gyffredinoli gan rai fframweithiau, gan anwybyddu gwahaniaethau unigolion o ran cyd-destunau cymdeithasol a diwylliannol, yn ogystal â dosbarth cymdeithasol, rhyw a hîl. Mynegai Price a McCallum (2016, t.7) anghytundeb gyda gwneud hyn, trwy bwysleisio’r angen i ystyried pob unigolyn os yw lles yn wirioneddol am gael ei ystyried mewn addysg, gan ddal meddylfryd tebyg i bolisi Every Child Matters (2003) y Deyrnas Unedig. Ac felly er bod cefnogaeth i effaith les ar addysg, pwysleisiwyd yr angen i gydnabod gwahaniaethau unigolion er mwyn gweithredu unrhyw strategaethau’n llwyddiannus. 
Ar y llaw arall, ceir gwrthwynebiad gan Heller-Sahlgren (2017) am y pwyslais caiff ei roi ar les yng nghyd-destun addysg, gan ddatgan nad oes modd i gyrhaeddiad a lles gydfodoli mewn ysgolion gan fod eu bwriadau’n symud mewn cyfeiriadau gwrthwyneb. Er hyn, dadleua Clarke (2020) yn erbyn hyn trwy gyhuddo’r cynigiad o un sydd â diffyg tystiolaeth a rhywbeth all niweidio lles dinasyddion y dyfodol. Yn ogystal, ceir adolygiad gan Gräbel (2017) yn dadansoddi’r cysylltiad rhwng lles a chyrhaeddiad academaidd a ddaeth i’r casgliad y darpara’r dystiolaeth bresennol canfyddiadau addawol. Ond mae’n bwysig nodi y cydnabyddir hefyd rhai cyfyngiadau i’w astudiaeth, gan gynnwys mai nifer bach o astudiaethau dadanoddwyd a’r angen i fwy o ymchwil gael ei wneud mewn i’r cysylltiad er mwyn derbyn tystiolaeth fwy penodol a dibynadwy. Yn adeiladu ar hyn, ceir astudiaeth gan Kaya a Erdrem (2021) a ddarparai cefnogaeth bellach at y berthynas rhwng lles a chyrhaeddiad academaidd, trwy fynegi y dylai ysgolion, yn enwedig rhai cynradd, rhoi fwy o bwyslais ar les  achos ei heffaith ar gyrhaeddiad. Ac er amlinellir unwaith eto rhai cyfyngiadau, gan gynnwys yr angen am fwy o ymchwil sy’n ystyried amrywiaeth fwy eang o lenyddiaeth, mynegir y cyfrannai eu canfyddiadau tystiolaeth bellach am arwyddocâd lles o fewn ysgolion. Gan gydnabod yr holl alw am fwy o ymchwil felly, datblygwyd y cwestiwn ymchwil dan sylw mewn ymdrech i ddarparu fwy o wybodaeth am brofiadau’n gysylltiedig gyda lles mewn ysgolion. 
I ategu i’r uchod, gan ystyried derbyniwyd y wybodaeth bellach hyn o staff a disgyblion, gellir ystyried astudiaeth debyg gan Graham et al  (2016) a ymchwiliodd mewn i les mewn ysgolion, gan dalu sylw i bersbectifau disgyblion ac athrawon. Yn deillio o’r astudiaeth, canfuwyd fod gan athrawon a disgyblion barn gyferbyniol pan ddaw at y rôl bwysig sydd gan ysgolion i gefnogi lles yn ogystal â’r argymhelliad i ysgolion fabwysiadu dull ysgol gyfan at les. Awgryma hyn felly dylanwad cydnabod a gwrando ar safbwyntiau athrawon a phlant wrth ymchwilio mewn i les mewn cyd-destun addysg. Ac i ategu cefnogaeth, gellir tynnu ar gasgliad astudiaeth Mashford-Scott, Church a Tayler (2012) a nododd trwy alluogi plant i gyfrannu at drafodaethau am eu lles, caniateir y cyfle i ddatblygu a darparu addysg sy’n cefnogi eu lles. Gellir hefyd ystyried cydnabyddiaeth Estyn (2018) o arfer effeithiol ble cynhaliodd ysgol trafodaethau gyda’r holl ddisgyblion yn ymwneud â’u lles, gan gynnwys beth sy’n eu cefnogi a’u rhwystro. O ganlyniad i wneud hyn, gwelir cynnydd mewn parodrwydd disgyblion i ddysgu a datblygiad yn eu sgiliau cymdeithasol ac emosiynol, gan awgrymu felly effaith arwyddocaol caiff gwrando ar safbwyntiau disgyblion am eu lles ar eu datblygiad.
Wrth geisio diffinio astudiaeth achos, ceir nifer o ddiffiniadau gwahanol i ddewis ohoni (Flyvbjerg, 2011, t.301), ond yn anffodus, nodai Gerring (2004) taw canlyniad hyn yw diffyg cytundeb ar un diffiniad penodol. Yn ôl Crowe et al (2011), caniatâ astudiaeth achos ymchwiliad dwfn o agweddau bywyd go iawn, gan ei esbonio fel dull ymchwil sy’n naturiol yn hytrach nag arbrofol gan ni ymgeisir i reoli neu newid unrhyw newidynnau. Mynegai Cohen et al (2007, tud 253) barn debyg i hyn, gan hefyd ychwanegu y cyflea naturioldeb y dull syniadau’n gliriach o gymharu â’r hyn gall theorïau ar ben eu hunain gynnig. Wrth gynllunio’r ymchwil felly, ystyriwyd y cyfuniad o’r diffiniadau hyn i ddisgrifio astudiaeth achos.
Ceir hefyd diffiniadau amrywiol ar gyfer beth yn union olygir gan ‘achos’, ond fel cydnabyddai Yazan (2015) gwelir cytundeb rhwng diffiniadau gan Merriam (1998), Smith (1978) a Stake (1995) sef y gall fod yn berson, grŵp, rhaglen neu bolisi penodol. 	Wrth ddewis yr ‘achos’ ar gyfer yr astudiaeth o dan sylw, defnyddiwyd dull samplu haenedig ar hap trwy ddosbarthu’r cyfranogwyr mewn i grwpiau penodol ar sail oedran, lefel gallu ac os derbyniwyd prydiau ysgol am ddim, ac yna dewiswyd allan o’r grwpiau penodol ar hap (Parsons, 2017 ; Alvi, 2016). Fel cydnabyddai Sharma (2017), trwy samplu fel hyn ceir sampl cynrychioladwy drwy sicrhau fod gennych amrywiaeth o gyfranogwyr yn cynrychioli nodweddion gwahanol. 
Fel trafodai Simon a Goes (2013), un o’r prif bryderon gydag astudiaethau achos yw’r diffyg gallu i gyffredinol canfyddiadau gan mai sampl bach sydd fel arfer yn cael ei ddefnyddio. Ar y llaw arall, cydnabyddai Rebolj (2013) nad oes modd ailadrodd astudiaethau achos mewn ffyrdd sy’n hollol debyg i’w gilydd, ac mai’r dilysrwydd ynddynt yn dod o ddarparu disgrifiadau manwl a chywir o’r dulliau casglu data yn ogystal â chofnodi pob darn o wybodaeth.Yn ogystal, hyba Estyn (2023) i ysgolion ysgrifennu astudiaethau achos os arsylwir ymarfer diddorol ac arloesol, gan awgrymu gwerth i astudiaethau achos unigol fel yr un hyn. Ac felly wrth ystyried y dadleuon hyn yng nghyd-destun y cwestiwn ymchwil dan sylw, awgrymir cefnogaeth at ei ddefnyddio fel dull. 
Wrth fynd yn ddyfnach mewn i astudiaeth achos, fel nodai Hamilton a Corbett-Whittier (2013, dyfynnwyd yn Saracho, 2015, t. 527) gwelir bod gwahanol fathau ohonynt. Cynigai Yin (2009) tri math penodol sef archwiliadol, eglurhaol a disgrifiadol gyda Verner ac Abdullah (2011, t.871) hefyd yn cynnwys y rhain ond gan ychwanegu arfarnol. Ar y llaw arall, cynigai Stake (1995, t.3-4) tri math gwahanol, sef cynhenid, cyfryngol a chyfunol, ac felly pan ddaw at ddiffinio a gwahaniaethu rhwng y mathau gwahanol o astudiaethau achos, gwelir fod gwahaniaeth rhwng barn ymchwilwyr (Ebneyamini a Moghadam, 2018). Ond wrth edrych yn ddyfnach mewn i’r gwahaniaethau, gellir tynnu ohonynt mai astudiaeth achos archwiliadol yw’r ymchwiliad hon gan nad oes bwriad o gael canlyniadau penodol (Lucas, Fleming a Bhosale, 2018) a gofynnir cwestiynau agored er mwyn caniatáu asesiad pellach gael ei wneud am y ffenomen yn y dyfodol (Zainal, 2007).
Wrth fynd ati i gasglu’r data, cynhaliwyd dau gyfweliad grŵp, un gyda phump o ddisgyblion Blwyddyn 3 ac un arall gyda thri o ddisgyblion Blwyddyn 4. Disgrifia’r Sefydliad Cenedlaethol ar gyfer Ymchwil Addysgol (2013) cyfweliad grŵp ffocws fel trafodaeth a chaiff ei arwain gan gyfranogwyr sydd fel arfer o fewn grŵp oedran tebyg, ble mae’r ymchwilydd ond yn torri ar draws i sicrhau fod y sgwrs yn aros ar y trywydd cywir. Nodir y galluoga hyn i gyfranogwyr rhannu amrywiaeth o farnau gan wneud i wahaniaethau mewn barn dod i’r amlwg yn fwy. Rhanna Gibbs (2012, t.26) hefyd cefnogaeth at ddefnyddio grwpiau ffocws wrth gydnabod bod rhai cyfranogwyr yn rhannu fwy mewn amgylchedd grŵp wrth adeiladu ar ei gilydd, gan olygu y derbynnir fwy o wybodaeth o gymharu â chynnal cyfweliadau unigol. Er hyn, darpara Halcomb et al (2007) peth feirniadaeth at y dull gan dynnu sylw at y potensial o gynhyrchu gwrthdaro rhwng cyfranogwyr gan wneud yr amgylchedd yn anoddach i reoli yn ogystal â rhai yn darparu atebion aneiriol neu ddryslyd gan wneud dehongli a dadansoddi’r data’n dasg anodd. Awgryma'r dadleuon hyn felly bod manteision at ddefnyddio grwpiau ffocws fel dull ymchwil ond mae hefyd peth cyfyngiadau posib all godi.
Pwysleisia Krueger (2002) pa mor allweddol yw adeg gyntaf cyfweliad grŵp ffocws gan fod angen i’r ymchwilydd greu amgylchedd meddylgar ac agored, darparu rheolau sylfaenol a gosod tôn i’r drafodaeth sy’n mynd i effeithio parodrwydd y cyfranogwyr i rannu. Yn gysylltiedig â hyn, trafodai Brubacher (2015) y galw gan ganllawiau ar gyfer cyfweliadau gyda phlant i osod rheolau sylfaenol am sut dylid ateb, megis i gyfaddef os nad ydynt yn deall cwestiwn neu’n gallu adalw unrhyw wybodaeth berthnasol. Yn ôl Lawrence (2021) dylai hyn leihau’r posibilrwydd o blant yn darparu atebion anaddas neu anwir, sy’n rhywbeth canfuwyd mewn amrywiaeth o astudiaethau megis gan Pratt (1990) a Waterman, Blades a Spencer (2000). Dyma felly awgrymiad ar sut i gynnal cyfweliad grŵp llwyddiannus gyda phlant sy’n cyfrannu canfyddiadau dilys. Er hyn dylid nodi'r angen am fwy o ymchwil mewn i effeithiolrwydd gwneud hyn gyda Fessinger et al (2021) yn cydnabod er y dystiolaeth i’w gefnogi, dylai ymchwil pellach ymdrechu i ddarparu cyfarwyddiadau ar y ffordd fwyaf effeithiol o’i weithredu.
Pan ddaw at gwestiynau’r cyfweliad, ni chynlluniwyd amser penodol i’w gofyn gan wneud y cyfweliad yn un lled-strwythuredig, ble dewiswyd pryd i ofyn y cwestiynau ar sail llif y drafodaeth (Schulz, 2012). Cynlluniwyd rhai cwestiynau agored i ofyn yn ystod y cyfweliad (gweler atodiad 7) sy’n gwestiynau gyda’r posibilrwydd o ddarparu atebion hir a mewnwelediad mwy dwfn mewn i themâu gwahanol (Züll, 2016). Ond fel y ddadl flaenorol gan Halcomb et al (2007), cydnabyddai Popping (2015) bod angen bod yn ofalus wrth eu cynllunio er mwyn sicrhau i dderbyn atebion perthnasol er mwyn wynebu llai o broblemau yn ystod y broses dadansoddi. Yn ogystal, fel nodai Weller et al (2018), nid bwriad ymchwil yw ystyried pob thema posib ac yn aml gellir derbyn y wybodaeth ddymunol trwy sicrhau i bromptio yn ystod cyfweliadau. Ac felly er mwyn derbyn y manteision a ddaw o ofyn cwestiynau agored, gwelir bod elfennau i ystyried.
	Dull ymchwil arall defnyddiwyd yn ystod yr ymchwil oedd y dosbarthiad o holiaduron i naw o ddisgyblion Blwyddyn 5 a 6. Wrth ystyried y pwnc ymchwil lles, ceir cefnogaeth uniongyrchol at ddefnyddio holiaduron gan yr Evidence Based Practice Unit (2022) wrth iddyn nhw gefnogi’r defnydd o holiaduron i ganfod anghenion lles disgyblion ac effaith strategaethau cefnogi lles. Wrth ystyried strwythur yr holiaduron (gweler atodiadau 2 a 4), gellir gweld y cymera’r cwestiynau amryw o ffurf, megis cwestiynau sy’n mesur amlder, yn adeiladu ar gwestiwn blaenorol a chynnwys opsiynau (Schaeffer a Dykema, 2020, t.45,50). Cefnogai Evidence Based Education (2023) y defnydd o holiaduron gyda disgyblion, gan nodi y gellir derbyn gwybodaeth berthnasol i ddatblygu ymarfer. Er hyn, darparai Phillips, Phillips ac Aaron (2013, t.78) argymhellion tebyg i Popping (2015), gan bwysleisio’r angen i gwestiynau holiadur cael eu cynllunio’n ofalus gydag ystyriaeth fanwl at sicrhau eu bod yn ddealladwy ac yn ceisio ateb eich nod. Os ni sicrheir hyn, ategir y gall arwain at atebion annilys gan awgrymu felly cyfyngiad at ddefnyddio holiadur os ni chynllunnir cwestiynau o safon digon uchel. Yn ogystal, cytunai Colorado Legacy Foundation (2013) gyda phwysigrwydd ffurfio cwestiynau effeithiol, gan nodi bod canllawiau a ffyrdd o weithredu effeithiol i’w hystyried wrth ddefnyddio holiaduron. Nodir y dylid sicrhau defnyddio iaith syml mae disgyblion yn gyfarwydd gyda gan hefyd argymell i ond eu dosbarthu at ddisgyblion o Flwyddyn 4 ymlaen, gan gefnogi’r hyn gwnaethpwyd yn yr ymchwil hon.
Ar gyfer y disgyblion ieuangaf yn yr astudiaeth felly, arsylwyd yn anghyfranogol gan olygu dim rhyngweithiadau gan yr arsylwr a chyfranogwyr (Ciesielska, Boström a Öhlander, 2018, t.14). Mynegai Cohen, Manion a Morrison (2007, t.404,411) y cyfyngiad a ddaw o arsylwi’n anghyfranogol gan awgrymu bod yr anallu i gael unrhyw ryngweithiadau gyda’r cyfranogwyr yn gwneud dod at gasgliadau am yr hyn gwelir yn anoddach. Ychwanegir, nid oes wastad modd asesu'r bwriad tu ôl i ymddygiadau cyfranogwyr yn gywir, gan felly creu problemau dilysrwydd. Ond er awgryma hyn gyfyngiad o arsylwi anghyfranogol, darparir datrysiad sy’n gysylltiedig i’r defnydd o’r Graddfa Leuven ; sy’n raddfa arsylwi rhwng un i bump ble cofnodir ymglymiad a lles plentyn i dasg, gydag un yn cynrychioli’r ymglymiad lleiaf a phump y mwyaf (Storli a Sandseter, 2019). Yn ôl Davy (2013, t.222) gellir naill ai dewis i ddilyn un plentyn neu mwy nag un plentyn trwy sganio ar draws yr amgylchedd am gyfnod o amser, cyn defnyddio’r raddfa i nodi’r lefel ymglymiad a lles. Cydnabyddai Cohen, Manion a Morrison (2007, t.411) bod modd goresgyn y broblem dilysrwydd i raddau trwy sicrhau disgrifiadau clir o beth mae pob ymddygiad yn edrych fel, gan felly darparu peth cefnogaeth at y defnydd o arsylwi anghyfranogol a’r Raddfa Leuven yn yr ymchwil hon. 
Er hyn, rhaid cydnabod rhai cyfyngiadau eraill caiff eu trafod ymysg llenyddiaeth amrywiol, megis gan Walshe, Ewing a Griffiths (2011). Nodir y gall arsylwi ymddangos fel ffordd fwy ymwthiol o gasglu data yn ogystal â bod yn anoddach i arsylwr gofnodi popeth os ydynt mewn amgylchedd anghyfarwydd. Ar ben hyn, cydnabyddai Baker (2006) problemau arall mewn dilysrwydd wrth arsylwi, gan dalu sylw i sut gall tuedd arsylwr arwain at gofnodi detholus yn ogystal â chanfyddiadau goddrychol. Awgryma’r llenyddiaeth felly cymysgedd o gefnogaeth ond hefyd peth feirniadaeth at ddefnyddio arsylwi fel dull ymchwil.
Er mwyn cyflwyno a dadansoddi'r data casglwyd o’r cyfweliadau grŵp ffocws, defnyddiwyd dull dadansoddi thematig, sef yn ôl Maguire a Delahunt (2017), yn ffordd o adnabod patrymau a themâu o fewn data ansoddol gyda’r bwriad i nid yn unig ei symleiddio ond i’w ddehongli a gwneud synnwyr ohoni. Darpara Braune a Clarke (2006) fframwaith chwe cham ar gyfer y broses hon a chynhwysai camau fel dechrau gyda dod yn gyfarwydd â’r data, cynhyrchu codau i ddisgrifio’r data, adnabod ac yna crynhoi’r data mewn i themâu sy’n gynrychioladol o’r hyn mae’r data’n dangos. Wrth edrych ar atodiad 7 gellir gweld y trefnwyd y data gan ddefnyddio lliwiau gwahanol i gynrychioli’r themâu ymddangosai ynddi. 
Ar gyfer data’r holiaduron, defnyddiwyd graffiau fel ffordd effeithiol o arddangos gwybodaeth ar gyfer dadansoddi data (Artega et al, 2012). Ar ben hyn, derbyniwyd data meintiol o rai cwestiynau, megis y rhai gofynnir am raddio a data ansoddol o’r cwestiynau agored ble gofynnir i gyfranogwyr ysgrifennu’n rhydd (Ponto, 2015) (gweler atodiadau 2 a 4). Cydnabyddai Verhoef a Casebeer (1997) bod derbyn y ddau fath o ddata yn caniatâi i raddfa fwy eang o wybodaeth cael ei dderbyn o gymharu ag os defnyddiwyd un dull a ddarparai ond un math o ddata. Er yr awgrym felly bod yr amrywiaeth o ddata yn ddefnyddiol mewn ymchwil, fel nodai Stoneman (2015, t.391) mae’n bwysig osgoi gwneud honiadau annilys trwy geisio datgan bod y data yn cynrychioli poblogaeth fwy eang nag ydyw. Ar sail hyn felly, er mwyn sicrhau dilysrwydd wrth gyflwyno a dadansoddi’r data, sicrhawyd i wneud yn glir y nifer o gyfranogwyr defnyddiwyd ar gyfer dulliau ymchwil gwahanol.
Cydnabyddai Guba a Lincoln (1989, t.114) er mwyn i gadarnhad mewn canfyddiadau cael ei ddatgan, mae angen i’r ymchwil gael hygrededd, trosglwyddiadwyedd a dibynadwyedd. Mewn ymdrech i sicrhau hyn felly, fel argymhellai Nowell et al (2017), darparir disgrifiadau manwl a chlir o’r broses ymchwil, yn benodol sut gweithredwyd a dadansoddwyd y data yn ogystal â chyflawni triongliant, sef y defnydd o fwy nag un dull ymchwil (Carter et al, 2014).
Fel mynegai Alderson a Morrow (2020, t.6), mae moeseg mewn ymchwil yn ymwneud â pharchu cyfranogwyr yn ystod pob rhan o’r astudiaeth yn ogystal â sicrhau diogelwch ac enw da i’r ymchwilydd a’i sefydliad. Cyn ymgymryd yn yr ymchwil, creuwyd ffurflen foeseg (gweler atodiad 8) yn amlinellu bwriadau’r astudiaeth gan gynnwys y materion moeseg posib a chodai wrth ddefnyddio’r dulliau ymchwil gwahanol. Er enghraifft un risg posib amlinellwyd ar gyfer yr ymchwilydd oedd y cyhuddiad o duedd wrth samplu ac felly sicrhawyd i ddefnyddio dull samplu ar hap fel ffordd o sicrhau fod gan bawb gyfle teg o gael eu dewis (NFER, 2013).
Yn ogystal, ystyriwyd canllawiau BERA (2018) ym mhob rhan o’r ymchwil megis sicrhau fod y cyfranogwyr yn deall gymaint ag y gallen am y rhesymau tu ôl i’r ymchwil, pam fod angen iddynt gymryd rhan a bod hawl ganddynt i adael. Cefnoga Lambert a Glacken (2011) hyn wrth drafod y dylid derbyn cydsyniad gan blant sydd am fod yn gyfranogwyr yn ogystal â derbyn caniatâd gan bob rhiant neu warchodwr ac felly dosbarthwyd a derbyniwyd yn ôl ffurflenni caniatâd ganddynt.
Yn gysylltiedig â hyn, trafoda Sultana (2007) yr angen i ymchwilwyr cydnabod ei safleoldeb gan ddilyn dull gwrth cyfeiriol er mwyn ymgymryd mewn ymchwil moesegol. Yn ôl Qin (2016), safleoldeb yw’r safle ymgymera ymchwilydd mewn astudiaeth sy’n gallu effeithio elfennau megis sut gaiff y data ei gasglu a dadansoddi. Mynega Holmes (2016) bod ymgymryd mewn hunan-adfyfrio yn sicrhau cydnabyddiaeth ymchwilydd o’i safleoldeb a’r effaith posib all gael ar ei ganfyddiadau. Ystyriwyd felly'r hyn trafoda Kirby (2020) wrth ymgymryd yn yr ymchwil trwy adnabod safleoldeb fel athrawes ac ymchwilydd, gan osgoi dod ar draws yn rhy awdurdodol er mwyn osgoi achosi unrhyw straen a sicrhau fod cyfranogiad y plant yn wirfoddol.
	Elfen arall o ganllawiau BERA (2018) yn ogystal â pholisi diogelwch Ysgol Gynradd Aberteifi (2023) yw’r angen i sicrhau preifatrwydd a chyfrinachedd pan ddaw at storio data am y cyfranogwyr. Dilynwyd hyn trwy gadw’r cofnodion gwnaethpwyd wrth arsylwi a chyfweld yn  ddienw (gweler atodiadau 3,5 a 7) a chael holiaduron anhysbys (Kaiser, 2010). Yn ogystal â hyn, fel argymhellai SAGE (2018) sicrhawyd bod yr holl ddata yn cael ei storio ar ddogfennau wedi’u hamddiffyn can gyfrinair gan sicrhau nad oedd modd i unrhyw berson allanol gael mynediad ati. 
Mynegai Golafshani (2003) mai ymchwil ansoddol yw ymchwil a ddilynai dull naturiol o ddarganfod gwybodaeth am ffenomen benodol ble daw’r canfyddiadau o sefyllfaoedd sydd heb eu newid gan yr ymchwilydd. Gan gydnabod y diffiniadau am astudiaeth achos gan
Crowe et al (2011) a Cohen et al (2007, t. 253) a thrafodai agwedd tebyg, gellir ystyried yr hyn ychwanegai Golafshani (2003) am sut dylid ymgysylltu gyda’r data o’r fath hyn o ymchwil felly, sef i ddyfnhau dealltwriaeth am y ffenomen a chynnig awgrymiadau nid casgliadau wedi’i chyffredinoli. Mabwysiadwyd yr agwedd hon felly wrth ddadansoddi’r canfyddiadau o’r astudiaeth.
	Wrth edrych ar y dadansoddiadau thematig o’r cyfweliadau a holiaduron (gweler atodiadau 3,5,7), gwelir mai un thema gyson darganfuwyd oedd y cysylltiadau rhwng profiadau’r cyfranogwyr a bwriadau Cwricwlwm i Gymru 2021. Fel nodwyd yn gynharach, ceir pwyslais amlwg ar les o fewn y cwricwlwm wrth gydnabod ffocws un o’r pedwar diben arni (Llywodraeth Cymru, 2015). Awgryma’r data bod profiadau’r staff a disgyblion a oedd yn gyfranogwyr i’r astudiaeth yn gyfoethog mewn cysylltiadau at y diben hwn gan gydnabod gallu’r disgyblion i adalw ei masgot at gyfer y diben, ‘ianto iach’ yn ogystal â’r amrywiaeth o ffyrdd mynegai’r athrawon eu bod yn cyfeirio ati mewn gwersi. Gellir hefyd edrych ar hyn fel tystiolaeth o sut mae’r hawl gan blant at fynediad i addysg a lles o dan erthygl 24 CCUHP yn cael ei gwrdd. 
Gwelir tebygrwydd arall rhwng atebion staff a disgyblion yn yr amrywiaeth o strategaethau lles caiff eu defnyddio yn yr ysgol, megis rhaglen gwrth-fwlio Kiva, cofnodion teimladau dyddiol, gwersi ymarfer corff a chornel neu ystafell dawel i fynd at os maent angen saib. Yn ogystal, arsylwyd gwers ymarfer corff ac ysgol goedwig y Cyfnod Dysgu Sylfaen sydd hefyd yn cael eu henwi gan yr athrawon (gweler atodiadau 5d, 6b a 6c). Gellir cysylltu hyn at argymhelliad Graham et al (2016) i ysgolion fabwysiadau dull ysgol gyfan at les gan awgrymai cysondeb yn y strategaethau defnyddiwyd ar draws yr ysgol. Yn gysylltiedig â hyn, cydnabyddir y sgôr cyfartalog o 9.71 rhoddodd y staff (gweler atodiad 5c) a’r atebion rhoddodd y disgyblion i gwestiwn pump yn ystod y cyfweliadau (gweler atodiad 7), am y flaenoriaeth o les yn yr ysgol. Ceir cysylltiad arall fan hyn i Graham et al (2016) wrth i’r data felly awgrymu cytundeb gyda’r rôl arwyddocaol chwaraeai ysgolion mewn cefnogi lles oherwydd y ffocws clir arni yn yr ysgol.
Er hyn, rhaid cydnabod bod peth negatifedd yn bresennol mewn barn disgyblion am eu profiadau wrth ystyried bod rhai disgyblion o’r farn y gall yr ysgol wneud fwy pan ddaw at eu lles (gweler atodiad 7ch a 7i). I drafod un enghraifft, gwelir fysai gwell gan un disgybl blwyddyn 3 allu rhannu sut deimlai heb i bawb arall gallu gweld (atodiad 7ch) gan awgrymu profiad negyddol yn gysylltiedig â strategaethau cefnogi lles. Fodd bynnag, gwelir bod cydnabyddiaeth ac ymatebiad yn barod wedi cael ei wneud am hyn wrth i un aelod o staff ddatgan buddsoddiad yr ysgol mewn i ddull mwy preifat o gofnodi teimladau er mwyn cwrdd ag anghenion plant hŷn yr ysgol (gweler atodiad 5dd). Gellir cysylltu hyn gyda’r enghraifft o arfer effeithiol a chydnabyddai Estyn (2018) o wrando ar farn disgyblion am strategaethau lles, gan felly awgrymu profiadau arwyddocaol o strategaethau cefnogi lles wedi’u cefnogi gan lenyddiaeth. Gellir hefyd ystyried y feirniadaeth gan Fattore et al (2016, tud.10) o rai ysgolion yn cyffredinoli rhai fframweithiau lles heb ystyriaeth i wahaniaethau unigolion. Gan adeiladu ar yr ymatebiad gan yr ysgol at farn disgyblion, gellir hefyd cydnabod yr hyn fynegai disgybl arall am ei hawl i feddiannu tedi yn yr ysgol er mwyn cefnogi’r pryder sydd ganddi i ateb cwestiynau (gweler atodiad 7ch) a’r ddarpariaeth o lyfr sticeri gan un aelod o staff i gefnogi anghenion rhai disgyblion (gweler atodiad 5d). Awgryma’r data hyn felly y profai’r disgyblion strategaethau cefnogi lles a chaiff eu haddasu er budd gwahaniaethau unigolion. Ac wrth ystyried y dull samplu haenedig ar hap defnyddiwyd, fel cydnabyddai Kim et al (2013), trwy ystyried amrywioldeb, cynyddai’r tebygolrwydd o allu’r data i fod yn gynrychioladwy ar gyfer disgyblion a staff yr ysgol tu hwnt i’r astudiaeth.
	Elfen arall gellir cysylltu i lenyddiaeth yw’r disgrifiadau cadarnhaol defnyddiwyd gan y disgyblion a staff wrth sôn am eu profiadau. Er enghraifft mynega’r disgyblion gynnydd mewn hunan-balchder a hapusrwydd (gweler atodiad 7b) a chydnabyddai’r athrawon effeithiolrwydd y strategaethau defnyddir (gweler atodiad 5dd). Gan ystyried hyn mewn cysylltiad gyda’r llenyddiaeth gan Lovett a Lovett (2016, tud.108) a honnai effaith lles da ar gyrhaeddiad academaidd, gellir awgrymu nid yn unig yw’r profiadau o strategaethau cefnogi lles yn rai cadarnhaol, ond maent hefyd yn rhai arwyddocaol mewn ystyriaeth i ddysgu. Gellir hefyd trafod yr arsylwadau a gwnaethpwyd a arddangosai lefelau uchel o ymglymiad a lles wrth ymgymryd mewn gweithgareddau cefnogi lles. Er mae’n rhaid cadw mewn cof problemau posib mewn dilysrwydd y data hwn fel mynegai Baker (2006), dylid cydnabod y cydberthynas positif rhwng y disgrifiadau a’r lefelau uchel o les a awgrymai profiadau cadarnhaol o strategaeth cefnogi lles.
Wrth ddod at gasgliad felly, ar sail yr holl ganfyddiadau uchod, ceir awgrymiadau o brofiadau cadarnhaol gan staff a disgyblion Ysgol Aberteifi wrth gydnabod y disgrifiadau cadarnhaol darparwyd am effeithiolrwydd strategaethau lles yr ysgol. Er derbyniwyd enghreifftiau o rai profiadau negyddol yn gysylltiedig â strategaethau lles, gwelwyd tystiolaeth o addasiadau ar sail hyn, gan awgrymu’r ddarpariaeth o brofiadau wedi’u teulwra at anghenion pob unigolyn. Canfuwyd hefyd y ceir profiadau sy’n unol â bwriadau Cwricwlwm i Gymru (2021) a’r CCUHP wrth gydnabod dealltwriaeth y disgyblion o’u lles a sut i ofalu amdani, gyda chyfeiriadau at y defnydd o’r pedwar diben (Llywodraeth Cymru, 2015) yn eu gwersi. Wrth gydnabod y defnydd o’r dull samplu haenedig ar hap defnyddiwyd, mae modd awgrymu bod y canfyddiadau hyn yn gynrychioladwy felly o brofiadau’r staff a disgyblion eraill o fewn yr ysgol, ond nid tu hwnt (Sharma, 2017).
Cydnabyddai Mortari (2015) angenrheidrwydd adfyfyrio o fewn y maes ymchwil er mwyn darparu dilysrwydd i’r ffordd gweithredwyd. Er mwyn cyflawni hyn felly, gellir cydnabod y dadleuon ac ystyriaethau pwysig darparodd llenyddiaeth amrywiol ar gyfer gwerthuso’r dulliau ymchwil defnyddiwyd. Er enghraifft sicrhawyd argymhelliad Brubacher (2015) ar gyfer cyfweliadau a Phillips, Phillips ac Aaron (2013, t.78) ar gyfer holiaduron trwy sicrhau dealltwriaeth cyfranogwyr o’r cwestiynau gofynnir er mwyn lleihau’r posibilrwydd o ganfyddiadau annilys o ganlyniad i atebion wedi’u selio ar anealltwriaeth. Yn ogystal â hyn, ystyriwyd ac ymatebwyd i gyfyngiadau arsylwi anghyfranogol cynigai Cohen, Manion a Morrison (2007, t.404,411) trwy ddefnyddio Graddfa Leuven am ddisgrifiadau o ymddygiadau gwahanol er mwyn goresgyn problemau dilysrwydd posib o ddiffyg dealltwriaeth ymchwilydd am arwyddion ymddygiadau gwahanol. Gan gydnabod yr ymdrechion hyn felly, ceir tystiolaeth o’r ystyriaethau a gweithdrefnau gwnaethpwyd er mwyn darparu dilysrwydd i’r casgliadau uchod.
	Ffordd arall o adfyfyrio yw trwy gylch adfyfyriol Gibbs (1988) a chynhwysai fframwaith chwe cham i esbonio a gwerthuso profiad penodol yn ogystal ag ystyriaeth at effaith y profiad ar eich camau nesaf. Wrth ddefnyddio’r fframwaith hyn (gweler atodiad 9), mynegaf werth y profiad at ddatblygu fy arfer personol fel ymchwilydd a darpar athrawes ond hefyd cydnabyddaf fod elfennau ddal i’w datblygu. Er enghraifft gan amlinellu un anhawster a gododd yn ystod arsylwi, gallaf ddysgu o hyn gan wella fy sgiliau ymchwilio hyd yn oed yn fwy. Pan ddaw at fy arfer personol, dymunaf i dreialu rhai strategaethau soniwyd amdani gan y disgyblion ac athrawon, gan yna o bosib defnyddio rhai o’r dulliau ymchwil er mwyn darganfod eu barn amdanynt. Dyma hefyd dystiolaeth o sut allaf weithredu o fewn y llinyn ‘gwerthuso effaith newid mewn arfer’ a ‘darllen ehangach a chanfyddiadau ymchwil’ trwy ddefnyddio’r hyn dysgais trwy ymchwil i ddatblygu fy arfer personol gan hefyd sicrhau i’w werthuso’u heffeithiolrwydd yn gyson er budd fy nisgyblion.  Awgryma hyn hefyd sut gall canfyddiadau’r ymchwil hon lywio ymchwil pellach, gan gyfrannu enghraifft o sut gellir defnyddio dulliau ymchwilio amrywiol i gasglu gwybodaeth am brofiadau’n gysylltiedig gyda lles mewn addysg.

